L'Ajuntament de Llíria distingix a la Primitiva i la Unió Musical
19 de setembre de 2019

La millor música de banda del món tornarà a donar-se cita a Llíria en el tradicional marc de la Fira i Festes de Sant Miquel. La Banda Primitiva i la Unió Musical de Llíria actuaran este dissabte, 21 de setembre, en el Concert de les Bandes que se celebrarà a la plaça Major des de les 22.30 hores.  Prèviament, les dos agrupacions faran una cercavila des dels seus respectius locals socials.

L'edició d'enguany es convertix a més en molt especial, perquè l'Ajuntament de Llíria entregarà a les dos societats musicals la Medalla de la Ciutat en reconeixement a la seua extraordinària trajectòria artística, amb una gran labor social i educativa.

L'exemple d'estes dos entitats és un dels motius pels quals Llíria aspira a ser reconeguda per la Unesco com a Ciutat Creativa de la Música. Este acte servirà igualment per a mostrar al món el potencial musical del municipi, i reconéixer així a totes les persones que han fet possible que la música sone de manera tan brillant des de fa dos segles.

La Unió Musical, dirigida per Pablo Marqués, obrirà esta edició amb la interpretació de “Musical Apolo” de Amando Blanquer. A més, oferirà als assistents “Simfonia núm. 2 de la Mar” de Francisco José Martínez Gallego i “Némesis” de José Suñer-Oriola.

En la segona part, la Banda Primitiva, sota la batuta de Javier Enguídanos interpretarà “Clarín Bicentenari” de José Alamá, “Mare Nostrum” de Miguel Asins Arbó i “1a Simfonia Hell and heaven” d'Óscar Navarro”, per a tancar amb l'Himne de Llíria de Vicente Pérez Jorge i el de la Comunitat Valenciana del mestre Serrano.